b'\n_START_ARTICLE_\nHMS Indefatigable (R10)\n_START_SECTION_\nPalvelus\n_START_PARAGRAPH_\nPalvelukseen oton yhteydess\xc3\xa4 alus liitettiin koeajoja ja koulutusta varten Kotilaivastoon. Koeajoissa havaittujen vikojen vuoksi alus palautettiin telakalle.\n_START_SECTION_\nOperaatio Mascot\n_START_PARAGRAPH_\nHMS Indefatigable purjehti 1. hein\xc3\xa4kuuta 1944 suojaamaan Yhdysvaltain armeijan joukkoja New Yorkista Clydeen kuljettavaa RMS Queen Elizabethia. Seuraavana p\xc3\xa4iv\xc3\xa4n\xc3\xa4 Clydessa alukselle nousi 820 laivueen henkil\xc3\xb6st\xc3\xb6 HMS Formidablelta. Clydest\xc3\xa4 molemmat tukialukset purjehtivat Scapa Flown pohjoispuolelle, jossa ne kohtasivat HMS Furiousin. Osasto, jonka muodostivat Kotilaivaston lippulaiva taistelulaiva HMS Duke of York, lentotukialukset HMS Indefatigable, HMS Formidable ja HMS Furious, risteilij\xc3\xa4t HMS Devonshire, HMS Kent ja HMS Jamaica sek\xc3\xa4 h\xc3\xa4vitt\xc3\xa4j\xc3\xa4t HMS Bulldog, HMS Nubian, HMS Verulam ja HMS Virago.\xc2\xa0? l\xc3\xa4hti 14. hein\xc3\xa4kuuta Scapa Flowsta kohti Nordkapia operaatiossa Mascot eli hy\xc3\xb6kk\xc3\xa4ykseen Norjassa Kaavuonossa piileksiv\xc3\xa4\xc3\xa4 saksalaista taistelulaiva Tirpitzi\xc3\xa4 vastaan._NEWLINE_Osasto saapui m\xc3\xa4\xc3\xa4r\xc3\xa4tylle koneiden ilmaanl\xc3\xa4hett\xc3\xa4mispaikalle hieman puoleny\xc3\xb6n j\xc3\xa4lkeen 17. hein\xc3\xa4kuuta. HMS Indefatigablelta l\xc3\xa4hti teht\xc3\xa4v\xc3\xa4\xc3\xa4 suorittamaan 23 Fairey Barracudaa, joihin kaikkiin oli asennettu 1 000 paunan pommit. Barracudien lis\xc3\xa4ksi alukselta nousi 1770 laivueen Fairey Fireflyt suojaamaan raskaassa kuormassa olevia koneita. Kohteessa koneita oli vastassa paksuun savuverhoon peittynyt Tirpitz sek\xc3\xa4 vahva ilmatorjunta. Koneet eiv\xc3\xa4t havainneet saaneensa osumia kohteeseen. Yksi Barracuda joutui tekem\xc3\xa4\xc3\xa4n pakkolaskun tukialuksen vasemmalle puolelle, mutta h\xc3\xa4vitt\xc3\xa4j\xc3\xa4 HMS Verulam pelasti koneen miehist\xc3\xb6n merest\xc3\xa4. Osasto saapui 19. hein\xc3\xa4kuuta takaisin Scapa Flowhun.\n_START_SECTION_\nOperaatio Turbine\n_START_PARAGRAPH_\nHMS Indefatigablella jatkettiin miehist\xc3\xb6n koulutusta, kunnes se 2. elokuuta yhdess\xc3\xa4 HMS Furiousin, risteilij\xc3\xb6iden HMS Berwickin ja HMS Jamaican sek\xc3\xa4 h\xc3\xa4vitt\xc3\xa4j\xc3\xa4suojan kanssa purjehti Scapa Flowsta suorittamaan operaatio Turbinea.\n_START_SECTION_\nTyynimeri\n_START_PARAGRAPH_\nTelakalta palattuaan alus l\xc3\xa4hetettiin 19. marraskuuta 1944 Kaukoit\xc3\xa4\xc3\xa4n, miss\xc3\xa4 sen tuli liitty\xc3\xa4 Brittil\xc3\xa4iseen Tyynenmeren laivastoon. Aluksen saavuttua 10. joulukuuta Colomboon siit\xc3\xa4 tehtiin tukialus osaston lippulaiva._NEWLINE_HMS Indefatigableen osui 1. huhtikuuta 1945 kamikaze Okinawan taistelussa. Osuma tuli sillan reunaan ja se ei aiheuttanut merkitt\xc3\xa4v\xc3\xa4\xc3\xa4 tuhoa. Nelj\xc3\xa4toista miehist\xc3\xb6nj\xc3\xa4sent\xc3\xa4 sai kuitenkin surmansa. Viisi tuntia my\xc3\xb6hemmin alus kykeni operoimaan l\xc3\xa4hes normaalisti._NEWLINE_Alus oli 2. syyskuuta Tokion lahdella Japanin virallisesti antautuessa.\n_START_SECTION_\nSodan j\xc3\xa4lkeen\n_START_PARAGRAPH_\nJapanin antauduttua ja sotatoimien p\xc3\xa4\xc3\xa4tytty\xc3\xa4 alus siirrettiin kuljettamaan vapautettuja sotavankeja kotiutetettavaksi.  Se vieraili joulukuussa 1945 Uudessa-Seelannissa sek\xc3\xa4 tammikuussa 1946 yhdess\xc3\xa4 HMS Implacablen kanssa Melbournessa. Joukkojenkuljetukset jatkuivat, kunnes alus siirrettiin Britteinsaarille, jonne se saapui syyskuussa._NEWLINE_Alus poistettiin palveluksesta 1946, jolloin se sijoitettiin reserviin. Alus palautettiin palvelukseen vuoden 1950 alussa koululaivana. Se poistettiin uudelleen palveluksesta syyskuussa 1954. Alus myytiin romutettavaksi ja se saapui Dalmuiriin 4. marraskuuta 1956 romutettavaksi.'